Kotipizza Group

Organisaatio

Vuonna 2017 Kotipizza Groupissa oli 20 työntekijää, Kotipizzan ketjujohdossa työskenteli 19 henkilöä, Foodstockissa 12 työntekijää, Chalupan ja Social Burgerjointin ketjujohtoon kuului kumpaankin kaksi henkilöä, yhteensä konsernihallinnossa työskenteli vuoden lopussa 55 henkilöä. Kotipizza-ravintoloista vastasi lähes kolmesataa yrittäjää, ja työntekijöitä heillä oli yhteensä noin 1 700. Ravintolat työllistivät keskimäärin kuusi henkilöä, joista osa saattoi työskennellä osa-aikaisesti. Chalupalla oli 13 ravintolaa, joissa oli kullakin oma yrittäjä ja heidän lisäkseen työntekijöitä oli 20. Social Burgerjoint -ravintolassa työntekijöitä oli 10.

Hallitus

Keväällä 2019 Kotipizza Groupin hallitukseen kuuluivat sen puheenjohtaja Rabbe Wikströmin lisäksi Aaron Moore-Saxton, Kalle Ruuskanen, Johanna Paavola, Terje Andersen ja Viktor Söderberg.

Omistajat

Tammikuun lopussa 2019 Kotipizzan suurin omistaja oli Orkla ASA. Kolmanneksi eniten osakkeita oli Suomen Pörssisäätiöllä ja viidenneksi eniten KPR Holding Oy:llä, ja loput kymmenestä suurimmasta omistajat olivat yksityishenkilöitä. 5. helmikuuta 2019 Orkla omisti osakkeista 99,3%.

Liiketoiminta ja brändit

Kotipizza Group Oyj -konserniin kuuluvat Chalupa Oy, Kotipizza Oyj ja ruuan hankintaan ja logistiikkaan erikoistunut Helsinki Foodstock Oy.

Chalupa

Meksikolaistyyppisen Chalupa-ketjun suunnittelussa oli mukana Shanghai Cowboy -ravintolat perustanut Iman Gharagozlu. Ensimmäiset ketjun ravintolat avattiin Kalliossa, Punavuoressa, Kauniaisissa ja Tampereella vuonna 2015.

Kotipizza Go

Kotipizza Go -pizzapaloja myydään niihin erikoistuneissa pisteissä, kuten kaukoliikenteen junissa Avecran pyörittämissä ravintolavaunuissa, joissa on palojen lämmittämiseen tarkoitetut uunit, ja 20 Neste K -liikenneasemilla. Pizzapalat valmistetaan käsin samoista raaka-aineista kuin Kotipizza-ravintoloissa myytävät pizzat.

Social Burgerjoint

Helsingin Sörnäisissä tammikuussa 2017 aloittaneesta Social Food Street Burgerjoint -ravintolasta tehtiin ketju. Ravintolan perustivat Mika Tuomonen ja Herkko Volanen. Tuomonen voitti MasterChef Suomi -kisan vuonna 2012.
Syksyllä 2018 ketjuun kuului kolme ravintolaa Helsingissä, ketjun neljäs ravintola sijaitsee Keravalla. Social Burgerjointin ”Korean Kimchi Burger” voitti syyskuussa 2018 European Street Food -kilpailussa parhaan burgerin tittelin. Se jakoi ykkössijan ruotsalaisen Matsas Matin kanssa. Berliinissä järjestetyssä European Street Food Awards -kilpailussa oli osallistujia 16 maasta.

Tasty Market

Tasty Market -lounasravintoloissa voi valita ja yhdistellä lounaita lukuisien eri fast casual -brändien tarjonnasta. Vuonna 2018 esitellyn konseptin mukaan tarjolla on aluksi ainakin Kotipizzan ja Chalupan tuotteita. Lounasravintoloita on tarkoitus avata esimerkiksi yrityspuistoihin, toimistorakennuksiin ja oppilaitoksiin.

Helsinki Foodstock

Tervasen vuonna 2003 perustama Foodstock on suurelle yleisölle tuntematon. Loppuvuonna 2018 Tervanen kertoi, että ”Se oli tukkukaupan ensimmäisiä disruptioita, sillä yritys ei omista omaa kalustoa tai varastoa vaan tavaravirran. Se oli poikkeuksellinen liiketoimintamalli ja on edelleenkin”. Vuonna 2017 konsernin tukifunktio Foodstockin osuus konsernin 84 miljoonan euron liikevaihdosta oli noin 64 miljoonaa euroa. Kotipizzan franchising-yrittäjät ostavat kaikki raaka-aineensa Foodstockilta, mutta vain vajaa puolet Foodstockin myynnistä tuli Kotipizza-ravintoloista. Oman konsernin ravintoloiden lisäksi Foodstockin asiakkaita ovat Subway (noin kolmannes liikevaihdosta), Rolls, Fafa’s ja kahvilaketju Espresso House, joiden kunkin osuus liikevaihdosta on noin viisi prosenttia.

Alkuvaiheet 1987–2010

Ensimmäinen Kotipizza avattiin Vaasaan vuonna 1987. Ketjun perusti Rabbe Grönblom.
Tommi Tervanen perusti vuonna 2003 Foodstock Oy:n, joka alkoi tehdä yhteistyötä Kotipizzan kanssa. Vuonna 2005 Kotipizzan omistajan Rabbe Grönblomin yhtiö Ab R. Grönblom International Ltd (RGI) osti 90 prosenttia Foodstockin osakkeista. Kaupan jälkeen RGI:n omistamalla Frankis Finland Oy:lla oli kaksi tytäryhtiötä, Kotipizza ja Foodstock.

Frankis Group 2011–2014

Sentica Partnersin hallinnoimat rahastot hankkivat vuonna 2011 RGI:ltä enemmistöosuuden Frankis Finlandista sekä vähemmistöosakkaiden hallussa olleet Foodstockin osakkeet ja näin syntyi Frankis Group Oyj. Samana vuonna avattiin myös Frankis Groupin ensimmäinen 55 Burger, Cola & Fries -hampurilaisketjuun kuulunut ravintola. Ketju myytiin vuonna 2014 Rolls-hampurilaisravintoloista vastaavalle Jokes Family Oy:lle.
Frankis Groupin toimitusjohtajaksi nimitettiin vuonna 2012 Helsinki Foodstockin toimitusjohtajana ollut Tommi Tervanen.  Hän suunnitteli Kotipizzojen uudistamisen itse: piristettyään ravintoloiden ilmettä muun muassa uusilla työvaatteilla ja valomainoksilla hän alkoi kertoa asiakkaille ja työntekijöille raaka-aineiden alkuperästä.
Vuonna 2014 Frankis Groupin omistivat pääomasijoittaja Sentica Partnersin hallinnoimat rahastot, toimitusjohtaja Tommi Tervanen sekä muut yhtiön avainhenkilöt. Joulukuussa yhtiö myi omistamansa Francountin liiketoiminnot Accountorille. Francount oli erikoistunut hotelli- ja ravintola-alan tilitoimistopalveluihin ja sen suurin asiakasryhmä olivat Kotipizzan francisingyrittäjät.

Kotipizza Groupin listautumisvuosi 2015

Frankis Group Oyj muutti nimensä Kotipizza Group Oyj:ksi maaliskuussa 2015 ja yhtiön kotipaikka vaihtui Vaasasta Helsinkiin. 
Kotipizza Group Oyj ilmoitti 21. toukokuuta 2015 aikeestaan listautua Helsingin pörssin päälistalle. Listautumisanti käynnistyi 5. kesäkuuta 2015. Osakkeiden merkintähinta laskettiin alkuperäisestä alle puoleen eli viiteen euroon. Merkintäaikaa pidennettiin toistamiseen 24.6., ja takaraja oli 1.7. Listautumista yhtiö oli aiemmin suunnitellut jo vuonna 2000.
Annin jälkeen ketjun suurin omistaja oli pääomasijoittaja Sentican rahasto Sentica Buyout III, jolla oli 61 prosenttia osakepääomasta. Yhtiön muita suuria omistajia olivat eläkevakuutusyhtiöt ja sijoitusrahastot.
Tilikaudella 2015 liikevaihto kasvoi 7,9 prosenttia 56,4 miljoonaa euroon. Yhtiö sulki kannattamattomia toimipisteitä ja perusti meksikolaistyyppisen Chalupa-ketjun.

Kotipizza Group 2016–2018

Helmikuussa 2017 Sentica myi osuutensa Kotipizza Groupista ja Kotipizza ilmoitti ostaneensa Pizzataxin. Syyskuussa yhtiö toi markkinoille Kotipizza Go -pizzapalat, ja marraskuussa konserni osti enemmistöosuuden Day After Day -yhtiöstä, joka vastasi Social Food Street Burgerjoint -ravintolasta ja Social Food -nimisestä tapahtumissa toimivasta ruokarekasta ja kertoi aikovansa laajentaa toiminnan ketjuksi. Yhtiön perustajat Mika Tuomonen ja Herkko Volanen jatkoivat vähemmistöosakkaina ja Social Burgerjoint -ravintolan ravintoloitsijoina.  Suomen Kuvalehden haastattelun mukana Tervanen ihastui vetäjiin, heidän hampurilaisiinsa ja etenkin ravintolan Mibrasa-puuhiiligrilliin.
Konserni kertoi joulukuussa 2017 lanseeraavansa kansainvälisille markkinoille suunnatun No Pizza -ravintolakonseptin. Ensimmäinen uuden konseptin ravintola oli tarkoitus avata Pohjoismaissa vuonna 2018. Samassa kuussa Kotipizza-ketjun kuukausimyynti oli ensimmäistä kertaa yli kymmenen miljoonaa euroa. Kotipizza ilmoitti helmikuussa 2018 perustavansa uuden lounasravintolakonseptin. Tasty Market -lounasravintolakonseptille etsittiin yhteistyökumppaneita, joiden kanssa ravintoloita oli tarkoitus avata muun muassa yrityspuistoihin.
Keväällä 2018 Kotipizza Groupin suurimmat omistajat olivat Keskinäinen Työeläkevakuutusyhtiö Elo (8,08%), Sr Evli Suomi Pienyhtiöt (5,78%), Keskinäinen työeläkevakuutusyhtiö Varma (3,15%), Sr Säästöpankki Pienyhtiöt (2,52%), Sr Alfred Berg Suomi Fokus (2,11%), Esr Danske Invest Suomen Parhaat (1,90%), Kirkon Eläkerahasto (1,73%), Sr Danske Invest Arvo Finland Value (1,61%), Sr eQ Pohjoismaat Pienyhtiö (1,57%) ja Sr Danske Invest Suomen Pienyhtiöt (1,57%).

Kotipizza Group ja Orkla 2018-

Marraskuussa 2018 tiedotettiin Kotipizzan ja Orklan allekirjoittaneen yhdistymissopimuksen, jonka mukaan Orkla tekee julkisen ostotarjouksen kaikista Kotipizza Group Oyj:n osakkeista. Orklan aikomuksena oli, että Kotipizza jatkaa toimintaansa erillisenä yhtiönä Orklan alaisena ja jatkaa käytössä olevalla franchise-mallilla. 5. helmikuuta kerrottiin, että Orklan kokonaisomistus oli noussut 99,3 prosenttiin. Orkla aikoo hakea Kotipizzan osakkeiden poistamista Helsingin pörssistä heti, kun se mahdollista käytännössä.

Yhteiskuntavastuu

Kotipizza tukee muun muassa Plan Suomen toimintaa.  
Vuonna 2017 Kotipizza sai merenelävien MSC-sertifikaatin. Se oli ensimmäinen pizzaketju maailmassa, jolle sertifikaatti myönnettiin. Sertifioinnin saadakseen ketju sitoutui siihen, että kaikki sen kala- ja äyriäistuotteet on hankittu kestävistä kalakannoista ja vastuullisesti toimivilta kalastusyrittäjiltä. MSC (Marine Stewardship Council) on kansainvälinen, voittoa tavoittelematon organisaatio, joka edistää kestävää kalataloutta ja liikakalastuksen lopettamista.
Syksyllä 2018 Kotipizza Group oli vaatimassa Suomeen ihmisoikeuksia koskevaa yritysvastuulakia. #Ykkösketjuun-kampanjaan osallistui yli 70 yritystä, kansalaisjärjestöä ja ammattiliittoa, jotka halusivat muistuttaa päättäjiä siitä, että Suomi on kansainvälisessä vertailussa jäämässä jälkeen yritysvastuulainsäädännössä. Laki velvoittaisi yritykset paitsi selvittämään ihmisoikeusvaikutuksensa myös välttämään mahdollisia kielteisiä vaikutuksia.